SEITSMENDA KOOSSEISU

MÄÄRUS

Haapsalu,								20. detsember 2013 nr 
									Eelnõu

Haapsalu linna munitsipaallasteaedades 
osalustasu ja toidukulu maksmise kord

Määrus kehtestatakse kohaliku omavalitsuse korralduse seaduse § 22 lg 1 p 37, koolieelse lasteasutuse seaduse § 27 lg 2, 3 ja 4 ja Haapsalu põhimääruse § 12 lg 1 p 43 alusel.

I ÜLDSÄTTED

§ 1. Reguleerimisala
Määrusega kehtestatakse Haapsalu linna poolt munitsipaallasteaedade (edaspidi Lasteaed) ülalpidamiseks tehtavate kulutuste (edaspidi osalustasu ja toidukulu) hüvitamise kord lapsevanema või hooldaja (edaspidi Lapsevanem) poolt.

§ 2. Linna kohustus
Toitlustamiseks tehtavad muud kulutused (köögipersonali töötasu, küttekulu, vee- ja kanalisatsioonikulu, elektrikulu, transpordikulud jne) kaetakse linna eelarvest.

§ 3. Lapsevanema kohustus
(1)	Lapsevanem on kohustatud tasuma osalustasu vastavalt Haapsalu Linnavolikogu otsusega kehtestatud määrale.
(2)	Lapsevanem on kohustatud hüvitama Lasteaia hoolekogu poolt kehtestatud ja direktori kinnitatud toidukulu päevamaksumuse. 

II TOIDUKULU

§ 4. Päeva Toidukulu kehtestamise tingimused
(1)	Toidukulu suuruse otsustamisel arvestatakse asjaoluga, et see peab sisaldama toiduainete maksumuse täies ulatuses ning üks toiduports peab vastama kaalult ja toiteväärtuselt kehtivatele normidele.
(2)	Toidukulu päevamaksumusest arvestatakse hommikusöögile 30%, lõunasöögile 50% ja ootele 20%.

§ 5. Kalendrikuu toidukulu suuruse arvestamine
(1)	Toidukulu suurus kalendrikuus leitakse ühe päeva toidukulu korrutamisel Lasteaia tööpäevade arvuga maksualuses kalendrikuus.
(2)	Lapse Lasteaiast puudumise korral vähendatakse puudunud lapse järgmise kalendrikuu toidukulu maksumust puudutud päevade võrra arvestusega, et esimene puudutud päev ei kuulu tasaarveldamisele. 
(3)	Lapse kalendrikuu toidukulu arvutamisel jäetakse arvesse võtmata need päevad, kui laps puudub Lapsevanema sellekohase kirjaliku avalduse alusel Lasteaiast kindlatel nädalapäeval.

§ 6. Enammakstud toidukulu tagastamine
Lapse väljaarvamisel Lasteaia nimekirjast tehakse enammakstud toidukulu osas tagasimakse Lapsevanema avalduse alusel tema pangakontole.

III OSALUSTASU

§ 7. Osalustasu arvestuse algus ja ulatus
(1)	Lapsevanemal on kohustus maksta osalustasu alates lapse Lasteaia nimekirja arvamise esimesest päevast kuni lapse Lasteaia nimekirjast väljaarvamise kuu viimase päevani.
(2)	Osalustasu ei kuulu tasaarveldamisele puudutud päevade arvelt.

§ 8. Ajutise koha kasutamise eest tasumine
(1)	Lasteaia ajutise koha kasutamisel tuleb Lapsevanemal tasuda osalustasu vastavalt koha kasutusele.
(2)	Ajutise koha kasutamisel rakendatakse osalustasu ettemaksu.
(3)	Osaajalise ja ajutise koha kasutamise täpsemad tingimused sätestatakse lasteaia direktori ja lapsevanema vahel sõlmitud lepingus.

§ 9. Tasumine
(1)	Osalustasu ja toidukulu tasutakse Haapsalu Linnavalitsuse poolt koostatud ja väljastatud arve alusel jooksva kuu 15-ndaks kuupäevaks arvel näidatud pangakontole, 
(2)	Lapsevanemal pole 01. juunist kuni 31. augustini osalustasu ja toidukulu tasumise kohustust, kui tema laps eelpool nimetatud perioodil ei kasuta lasteaiakohta ja Lapsevanem on Lasteaeda sellest kirjalikult informeerinud maksualusele kuule eelneva kuu viimaseks tööpäevaks.
(3)	Lapsevanema kirjaliku avalduse alusel vähemalt kuueks kuuks lasteaiakohast loobumisel on Lapsevanem nimetatud perioodil vabastatud osalustasu ja toidukulu maksmisest lasteaiakoha säilitamisega.

§ 10. Tasumisest vabastamine
(1)	Pered, kust lasteaias käib korraga kolm või enam last vabastatakse osalustasu maksmisest kolmanda ja iga järgmise lapse eest, kui laps ja vähemalt üks lapsevanem on kantud rahvastikuregistrisse Haapsalu elanikuna.
(2)	Haapsalu Linnavalitsus võib Lapsevanema kirjalikul taotlusel, osaliselt või täielikult vabastada Lapsevanema osalustasu ja toidukulu maksmisest.
(3)	Osalustasu ja toidukulu maksmisest vabastamisel lähtutakse Haapsalu Linnavolikogu poolt kehtestatud „Sotsiaaltoetuste määramise ja maksmise korrast“.

§ 11. Võlgnevused
Osalustasu ja toidukulu võlgnevuse korral toimub Lasteaiast väljaarvamine Haapsalu Linnavalitsuse poolt kehtestatud korras.

IV RAKENDUSSÄTTED

§ 12. Rakendamine
(1)	Määrus jõustub 01.01.2014.a.
(2)	Tunnistada kehtetuks Haapsalu Linnavolikogu 30.05.2008 määrus nr 62 “Haapsalu linna munitsipaallasteaedades õppetasu ja toidukulu maksmise korra kehtestamine”.
(3)	Tunnistada kehtetuks Haapsalu Linnavolikogu 26.02.2010 määrus nr 07 „Haapsalu Linnavolikogu 30.05.2008 määruse nr 62 “Haapsalu linna munitsipaallasteaedades õppetasu ja toidukulu maksmise korra kehtestamine” muutmine“.
(4)	Tunnistada kehtetuks Haapsalu Linnavolikogu 17.12.2010 määrus nr 22 „Haapsalu Linnavolikogu 30.05.2008 määruse nr 62“Haapsalu linna munitsipaallasteaedades õppetasu ja toidukulu maksmise korra kehtestamine” muutmine“.

Jaanus Karilaid
Volikogu esimees

SELETUSKIRI
Eelnõule „Haapsalu linna munitsipaallasteaedades osalustasu ja toidukulu maksmise kord“

Haapsalu linna munitsipaallasteaedade osalustasu ja toidukulu määrust on alates 2008 aastast mitmel korral muudetud ning taas on selleks vajadus.

Esmalt on vaja viia määruse terminoloogia kooskõlla seadusega. Varasemalt kasutatud „õppetasu“ mõiste tekitas mitmetimõistmist, et seda võib kasutada vaid õppetegevuste korraldamiseks.  Samuti oli arusaamine, et ainult selle mõiste kasutamisel saab lapsevanem  tagasi tulumaksu.

Määruses on kasutatud nüüdsest mõistet „osalustasu“, mis on lasteaia üks eelarve osa ning seda võib kasutada erinevate kulude katmiseks.

Koolieelse lasteasutuse seadus
§ 27. Rahastamine
 (1) Lasteasutuse rahastamine toimub:
 1) riigieelarve ja valla- või linnaeelarve vahenditest;
 11) riigieelarve vahenditest täiskasvanute koolituse seaduses sätestatud alustel;
 2) vanemate poolt kaetavast osast;
 3) annetustest.
(2) Lapse toidukulu lasteasutuses katab vanem. Lapse toidukulu päevamaksumuse otsustab hoolekogu ja kinnitab direktor.
[RT I 2010, 41, 240 - jõust. 01.09.2010] 
 (3) Muude kulude (lasteasutuse majandamiskulud, personali töötasu ja sotsiaalmaks ning õppevahendite kulud) katmine toimub valla- või linnaeelarve vahenditest ning valla- või linnavolikogu otsusel osaliselt vanemate poolt. Vanemate poolt kaetav osa ühe lapse kohta ei või ületada 20 protsenti Vabariigi Valitsuse kehtestatud palga alammäärast.
 (4) Käesoleva paragrahvi lõikes 3 nimetatud osaliste kulude katmiseks vanemate poolt kehtestab valla- või linnavolikogu vanemate kaetava osa määra, mis võib olla diferentseeritud sõltuvalt lapse vanusest, lasteasutuse majandamiskuludest või muudest asjaoludest.
 Mõiste muutmisega ei kaasne ohtu, et lapsevanem ei saa lasteaia osalustasu eest tagasi tulumaksu. Maksu- ja Tolliameti vastus järelepärimisele:
„kui tegemist on Koolieelse lasteasutuse seaduse § 27 lg 3 tingimuste kohase tasu kehtestamisega, siis aktsepteerib MTA lasteasutuse koolituskuludele tulumaksuvabastuse rakendamisel nii „osalustasu“ kui „õppemaksu“ mõistet. 
Enam on kasutatud osalustasu väljendit, kuna see tuleneb otseselt Koolieelse lasteasutuse seaduse§ 27 lg 3  sõnastusest "osaliselt vanemate poolt kaetav" tasu ehk osalustasu.“

Muudetud määruses ei ole toodud välja konkreetset osalustasu määra, vaid selle kehtestaks edaspidi Linnavolikogu oma  otsusega. Määrusega sätestatakse pikemaajalised põhimõtted.

Määruses on uuena toodud sisse võimalus kasutada lasteaiakohta tähtajaliselt ehk ajutiselt.
See on vajalik lasteaia kohtade maksimaalseks ära kasutamiseks. Erinevatel põhjustel jätavad lasteaia koha saanud pered oma lapse siiski pikemaks perioodiks koju.

Samas on meie linnas peresid, kes viibivad siin tähtajaliselt ja vajavad lühiajaliselt lasteaia kohta. 

Määrusesse sisse toodud täiendav paragrahv , § 8 Ajutise koha kasutamise eest tasumine“, mis  annaks  võimaluse ajutiselt kasutamata lasteaia kohta täita tähtajalise koha kasutamise lepinguga. 

Linnavalitsuse määrusega on sätestatud laste vastuvõtt ja väljaarvamine lasteaiast. Selles korras on lasteaia koha saamise eelis Haapsalu linna lastel ja vabade kohtade puhul ka teiste kohalike omalitsuste lastel. Samas korras on koha saanud lapsevanemal avalduse alusel ja koha säilimisega jätta laps kuni kuueks kuuks koju. Selle aja eest ei ole lapsevanem kohustatud maksma osalustasu ega toiduraha. Erinevatel põhjustel ja tihti just tervislikel põhjustel jäävad lapsed lasteaiast puuduma pikemaks perioodika. Puuduvale lapsele säilitatakse koht. Samas jääb lasteaial saamata osalustasu, et katta lasteaia ülalpidamiseks vajalikke kulusid. Sellest tulenevalt on mõistlik kasutada ajutiselt vabaks jäänud kohad ajutiselt kohta vajavate lastega. Nendeks võivad olla Haapsallu pikemalt puhkama tulnud külalised, suvel hooajalised töötajad jne. Täna oleme sellise sooviga inimesed suunanud Lepatriinu  Mängumaale.

Tähtajaliselt kohta vajav lapsevanem võib oma taotlusega pöörduda otse lasteaia direktori poole. Kui antud lasteaias on hetkel vaba koht vajalikuks ajaks, sõlmib lapsevanemaga lepingu  lasteaia direktor teavitades sellest enne Linnavalitsust. Lapsevanem võib pöörduda ka Linnavalitsuse poole oma taotlusega, siis suunab Linnavalitsus taotleja lasteaia direktori poole, kus on hetkel vajalikuks ajaks vaba koht.

Haapsalu Linnavolikogu poolt on kehtestatud “Sotsiaaltoetuste määramise ja maksmise kord.“ Määrusesse jääb viide, et tasumisest vabastamine on kehtestatud nimetatud korraga, kuid pikem tekst on jäetud määrusest välja.  Määruste muutmise vajadus on erinevatel põhjustel ja erinevatel aegadel ning see võib põhjustada olukorra, kus määrused ei ole omavahel kooskõlas.

Linnavalitsus teeb ettepaneku eelnõu määrusena vastu võtta.

Liina Põld
Aselinnapea